**Тэма. Урок пазакласнага чытання. «Хлеб – усяму галава»**

**Мэта**: -знаёміць з творамі пра хлеб;

- прывіваць цікавасць да чытання;

-выхоўваць павагу і любоў да хлеба, да працы, да людзей,

якія яго стварылі.

**Абсталяванне**: стол, накрыты льняным абрусам. На прыгожым

ручніку ляжыць каравай, жытнёвы снапок, выстава

збожжавых культур, выстава кніг, малюнкаў па

тэме.

**Ход урока:**

**1.Арганізацыйны момант:**

З хлебам-соллю вас вітаем,

І на наш урок пазакласнага чытання запрашаем.

**Настаўнік.** А цяпер, дзеці, адгадайце, калі ласка, загадку.

Ён і чорны, ён і белы,

І заўсёды загарэлы,

Калі есці мы захочам,

То за стол садзімся з ім.

**Настаўнік.** Малайцы! Гэта – ХЛЕБ.

**2.Асноўная частка ўрока:**

-Паважаныя дзеці, госці! Сёння мы будзем гаварыць пра хлеб-сімвал жыцця і працы. Штодня кожны з нас некалькі разоў бярэ ў рукі хлеб, з задавальненнем есць яго, колькі захоча. Мы прывыклі да хлеба, як прывыклі да паветра, часам не заўважаем яго, не думаем пра яго, ды і каштуе ён мала. І мы нават не ўяляем сабе, як можа быць інакш.

З даўніх часоў жаданых гасцей сустракалі з хлебам-соллю, зернем жыта абсыпалі маладых, каб жылі яны дружна і багата.

- Сёння мы адкрываем часопіс **“Хлеб – усяму галава”. Слайд №1**

**Першая старонка часопіса “З гісторыі хлеба”Слайд №2**

-Жыта ўтворана ад слова жыць. Жыта — хлеб, а хлеб — галоўная яда чалавека.Ёсць хлеб- значыць ёсць і жыццё. Па-руску гэтая збажына завецца рожь. Некаторыя вучоныя тлумачаць, што ў рускай мове слова рожь утварылася ад рожать, як і ўраджай.

**Віды зерня: Слайд №3,4**

**Жыта**- чорны хлеб

**Ячмень**- крупы ячневыя, крупы пярловыя

**Авёс**- крупы аўсяныя

**Пшаніца** – белы хлеб, крупы манныя

- Пшаніца. Гэтую назву даў дзеяслоў пхаць, што азначала таўчы, малоць. Каб атрымаць крупы, зерне таўклі.

Дзецям прапаноўваецца панюхаць хлеб.

- Дзеці, чым пахне хлеб?

**Верш:**

Пахне хлебная скарынка

Цёплым ветрыкам, хваінкай,

Летнім дожджыкам грыбным,

Лугам, полем аржаным

I асенняй пазалотай;

Ды натхнёнаю работай. *А.Дзеружынскі*

**Скласці Кластэр**

**Крупы манныя**

**Белы хлеб**

**Чорны хлеб**

**Пшаніца**

**Жыта**

**Авёс**

**Ячмень**

**Крупы пярловыя**

**Крупы ячневыя**

**Крупы аўсяныя**

**Настаўнік.** Хлеб быў неабходным атрыбутам разнастайных абрадаў і свят- сватаўста, вяселля, радзін, адкрыцця веснавых палявых работ, закладкі новай хаты. Нават, калі адвучвалі дзіця ад малака маці, яму давалі ў руку акраец хлеба і казалі: " Ідзі на свой хлеб".

**Работа з фразіялагізмамі:**

Шукаць лёгкага хлеба.

Стаць на свой хлеб.

Сядзець на чужым хлебе.

**Работа з прыказкамі: Слайд №6**

(Скласці і растлумачыць прыказкі)

Хлеб- усяму галава

Хлеб даражэй за золата

Без хлеба няма абеда

**Настаўнік**. З хлебам беларусы звязвалі шмат **прыкмет і павер’яў:**

*Хто кіне хлеб на зямлю, будзе няшчасны.*

*Калі класць хлеб на стол без абруса, не будзе добрага ўраджаю.*

*Калі хлеб упаў на пол, у дом хутка прыйдзе злы чалавек.*

*Калі чалавеку сніцца хлеб, то гэта да хуткай хваробы.*

*Ва ўяўленнях беларусаў хлеб быў надзелены якасцямі жывой істоты, з якой трэба было “сябраваць”, “паважаць” і якая сама магла спрыяць, караць, павучаць чалавека.*

**Другая старонка “Як хлеб на стол прыйшоў”**

**Слайд № 7,8,9,10,11**

**-**Хлеб!..Якое кароценькае слова, але колькі сіл, колькі працы патрэбна для таго, каб вырасціць яго.Кажуць , што лёгкага хлеба не бывае.

-Які шлях прайшоў хлеб ад зярнятка да бохана? Пакажыце яго шлях па ілюстрацыях.( Дзеці па парадку расстаўляюць карткі на тэму “Адкуль хлеб прыйшоў на стол”.)

**Гульня “Выпраў памылкі”**

**Картка падказкі:**

Глебу запахаць

Пабаранаваць

Пасеяць зерне

Сабраць ураджай

Адвесці зерне на млын

Змалоць зерне

Адвесці муку на хлебзавод

Замяціць цеста

Выпечы хлеб

Адвесці ў магазін

Бяжыць па вуліцы фургон.

Куды шафёр спяшаецца?

У магазін павінен ён

Даставіць хлеб да раніцы.

Той хлеб увішны хлебапёк

Нам у начную змену спёк.

**Інсцэніроўка казкі “Лёгкі хлеб”**

**Лёгкі хлеб**

    Касіў на лузе касец. Змарыўся і сеў пад кустом адпачыць. Дастаў торбачку, развязаў і пачаў есці.  
    Выйшаў з лесу галодны воўк. Бачыць – касец пад кустом сядзіць і нешта есць. Падыйшоў да яго воўк:  
       - Ты што ясі, чалавеча?  
       - Хлеб, - адказвае касец.  
       - А ён смачны?  
       - Дзіва што смачны!  
       - Дай мне пакаштаваць.  
       - Калі ласка!  
   Адламаў касец кавалак хлеба і даў ваўку.  
   Спадабаўся ваўку хлеб. Ён і кажа:  
       - Хацеў бы я кожны дзень хлеб есці, але дзе мне яго дастаць? Парай, чалавеча!  
       - Добра, - кажа касец, - навучу цябе, дзе і як хлеб даставаць.  
І пачаў ён вучыць ваўка:  
       - Перш-наперш трэба зямлю ўзараць...  
       - Тады і хлеб будзе?  
       - Не, брат, пачакай. Потым трэба зямлю забаранаваць...  
       - І можна хлеб есці? – замахаў воўк хвастом.  
       - Што ты, пачакай яшчэ. Раней трэба жыта пасеяць...  
       - Тады будзе хлеб? – аблізнуўся воўк.  
       - Не яшчэ. Дачакайся, пакуль жыта ўзыдзе, халодную зіму перазімуе, вясной вырасце, потым закрасуе, потым пачне наліваць зярняты, потым спець...  
       - Ох, - уздыхну ўвоўк, - вельмі ж доўга чакаць. Але цяпер-то ўжо я наемся хлеба ўволю!  
       - Дзе там наясіся! – перапыняе касец. - Рана яшчэ. Спачатку спелае жыта трэба зжаць, потым у снапы звязаць, снапы ў бабкі паставіць. Вецер іх правее, сонейка прасушыць, тады вязі іх на ток...  
       - І есці хлеб буду?  
       - Які нецярплівы! Спачатку трэба снапы абмалаціць, зярняты ў мяхі сабраць, мяхі ў млын завезці, ды мукі намалоць...  
       - І ўсё?  
       - Не, ня ўсё. Муку трэба замясіць у дзяжы і чакаць, пакуль цеста падыдзе. Тады ў гарачую печ пасадзіць.  
       - І спячэцца хлеб?  
       - Але, спячэцца хлеб. Вось тады і наясіся яго, -- скончыў касец навуку.  
       Задумаўся воўк, потым пачухаў лапай патыліцу і кажа:  
       - Не! Гэтая работа занадта марудная і цяжкая. Лепш парай мне, чалавеча, як лягчэй яду здабываць.  
       - Ну што ж, - кажа касец, - калі няхочаш цяжкі хлеб есці, параю табе лёгкі. Ідзі на выган, там конь пасецца.  
       Пайшоў воўк на выган. Убачыў каня:  
       - Конь, конь! Я цябе з'ем.  
       - Што ж, - кажа конь, - еш. Толькі спачатку здымі з маіх ног падковы, каб не ламаць табе зубы аб іх.  
       - І то праўда, - згадзіўся воўк.  
       Нахіліўся ён падковы здымаць, а конь як стукне яму капытом у зубы...  
       Перакуліўся воўк ды ходу.  
       Прыбег да рэчкі. Бачыць -- на беразе гусі пасуцца. "Ці ня з'есці мне іх?" -- думае, потым і кажа:  
       - Гусі, гусі! Я вас з'ем.  
       - Што ж, адказваюць гусі, - еш. Але спачатку зрабі нам адну паслугу перад смерцю.  
       - Якую? – пытаецца воўк.  
       - Паспявай нам, а мы паслухаем.  
       - Гэта можна. Спяваць я - мастак.  
       Сеў воўк на купіну, задраў галаву і давай выць. А гусі крыллямі - мах, мах! Узняліся і паляцелі.  
    Злез воўк з купіны, правёў гусей вачыма і пайшоў далей ні з чым.  
     Ідзе ды лае сябе апошнімі словамі: "Ці ж ня дурань я, га? Навошта я згадзіўся спяваць гусям? Ну, цяпер каго ні сустрэну з'ем!"  
       Толькі ён так падумаў, бачыць - ідзе па дарозе стары дзед. Воўк падбег да яго:  
       - Дзед, дзед! Я цябе з'ем!  
       - Чаго так спяшацца! - кажа дзед. - Давай спярша табакі панюхаем.  
       - А смачная яна?  
       - Паспытай, дык будзеш ведаць.  
       - Давай!  
     Выняў дзед з кішэні капшук з табакаю, сам панюхаў і ваўку даў.  
       Як нюхнуў воўк на ўсю сілу, дык цэлы капшук табакі ўдыхнуў у сябе. А потым як пачаў чхаць на ўвесь лес... Нічога ад слёз нябачыць, усё чхае. Так з гадзіну чхаў, пакуль усю табаку нявыч-хаў. Агледзеўся потым, а дзеда і след прастыў.  
       Пайшоў воўк далей.  
       Ідзе ён і бачыць - на полі чарада авечак пасецца, а пастух спіць. Нагледзеў воўк у чарадзе самага большага барана, схапіў яго і кажа:  
       - Баран, баран! Я цябе з'ем.  
       - Што ж, - кажа баран, - такая мая доля. Але каб нямучыцца мне доўгады і табе каб не ламаць зубы аб мае старыя косці, стань лепш вунь у той лагчынцы і разяў рот, а я ўзбягу на ўзгорак, разганюся і сам ускочу табе ў рот.  
       - Дзякуй за параду, - сказаў воўк. - Так і зробім.  
       Стаў ён у лагчынцы, разявіў рот і чакае. А баран узбег на горку, разагнаўся ды - трах! – рагамі ваўка ў галаву. Аж іскры пасыпаліся з вачэй у ваўка, свету ён няўбачыў.  
       Ачухаўся воўк, пакруціў галавою і разважае:  
       - Цікава: з'еў я яго ці не?  
       А тым часам касец скончыў работу ды ідзе да хаты.  
       Пачуў ён воўкавы словы і кажа:       
       - З'есці ня з'еў, але паспытаў лёгкага хлеба.

**Трэцяя старонка “Хлебаробам слава” Слайд №12**

-Людзі розных прафесій працуюць для таго, каб свежы, смачны хлеб прыйшоў да нас.Тут і праца сейбіта, які кінуў зерне ў зямлю, і праца вучонага, які вывеў новы гатунак зерня, і праца інжынера, рабочага – стваральнікаў новай тэхнікі. Зараз я буду задаваць пытанні, а вы адкажыце на іх.

* Хто на трактары арэ зямлю?
* Хто вырошчвае хлеб?
* Хто на камбайне ўбірае зярно?
* Хто выпякае хлеб?
* Хто прадае вырабы з мукі?

**Вучні чытаюць верш на памяць**

Гонар , слава хлебаробам,

Што ў маім жывуць сяле,

Хлебаробы хлеб нам робяць-

Ён штодня ў нас на стале.

Іх рукам няма спакою,

Ці то восень, ці зіма.

Кожны скажа, кожны знае:

Прыгажэй тых рук – няма.

-За што трэба пакланіцца хлебаробам?

-Чаму аўтар назваў рукі хлебароба “прыгожымі”?

-А можа хто з вас знае, хто з нашай вёскі з’яўляецца пераможцам жніва 2014 года? (Прышчэпа Аляксандр Михайлавіч)

**ФІЗКУЛЬТХВІЛІНКА: Слайд №13**

Раз-два-тры-чатыры —

Выйшлі з ранку працаваць

Трактарыст і камбаннёр,

Будаўнік, урач, шафёр.

Раз-два-тры —

Не лянуйся, а вучыся

I спаць раненька лажыся.

(Імітацыя рухаў.)

**Чацвёртая старонка “Сапраўдная цана хлеба” Слайд №14**

**-**Людзі, якія спазналі голад, перанеслі цяжары жыцця, ведаюць сапраўдную цану хлебу, вучаць нас берагчы і паважаць яго.Яны дзеляцца з намі сваімі цяжкімі ўспамінамі.**Слайд №15**

- У час Вялікай Айчыннай вайны хлеб выдавалі па картках.Вельмі каштоўнымі былі гэтыя папяровыя квадрацікі. Згубіш іх- застанешся на месяц без хлеба. Ніколі не забудзецца ленінградская блакада. У 1942 годзе ў Ленінградзе рабочыя атрымлівалі 250 г хлеба; служа-чыя, старыя, дзеці – па 125 г. Чалавек , які пражыў вайну, блакаду, ніколі не кіне кавалак хлеба, недаедзеную булку.

І пасля вайны хлеб даставаўся цяжка.Хлеб у сям’і – вялікае шчас-це. Маці сама не з’есць, а аддасць кавалак хлеба дзецям.

-А зараз я вам зачытаю радкі з ліста , які напісала дзяўчынка ў час вайны сваім сваякам.

**Настаўнік зачытвае радкі з ліста:**

**Радкі з ліста:** “З лістапада 41-*га* па люты 42-*га* я жыла ў горадзе. Нас было пяць чалавек. Мама і нас чацвёра. У двух сясцёр былі працоўныя карткі, у мяне – служэлая, у брата – дзіцячая і адна ўтрыманская (у мамы). Гэта быў час, калі дзённая норма хлеба знізілася да 125 грамаў на чалавека. У мае абавязкі ўваходзіла выкупляць хлеб, дзяліць яго і забяспечваць сям’ю вадой. Прадуктаў у гэты час амаль не давалі. Мы засталіся жывыя дзякуючы дысцыпліне і велізарнай павазе да мамы і сябар да сябра. Кожнаму жадалася з’есці свой хлеб за заўтрашні дзень, але мы не рабілі гэтага, бо баяліся справакаваць астатніх. Асабліва цяжка было дзяліць хлеб на вачах у малодшага брата. Жадалася яму хоць крышачку даць паменш. Бо ён быў меншы за нас і не працаваў, але ён так глядзеў на мае рукі, што я гэтага зрабіць не магла. (Яму было 15 гадоў.) Мы дзялілі хлеб пароўну, незалежна ад атрымоўванай карткі. Наша сям’я выжыла ўся.

-Чаму сям’я выжыла ў цяжкі час?

-Што жадалася кожнаму зрабіць са сваім кавалкам хлеба? Чаму?

-Як дзялілі хлеб у гэтай сям’і?

**Пераказ тэксту :**

Было гэта даўно. Адразу ж пасля вайны. У голад...

Маці прынесла аднекуль акрайчык хлеба. Доўга-доўга разглядала яго, нюхала, паварочвала і так, і гэтак, нібыта не верыла вачам сваім, што на далоні ў яе ляжыць хлеб — сапраўдны жытні хлеб.

Потым яна нейк, як мне падалося, аж над-та борзда і неахайна разламала акрайчык напалам: адзін кавалак дала мне, а другі палажыла на стол, пад абрус.

— Гэта Толіку... Вернецца з лесу, то павячэрае...

Сама ж, узяўшы капаніцу, пайшла на агарод акопваць бульбу.Я вельмі хацеў есці. I той кавалачак хлеба, што дала мне маці, з'еў, праглынуў мігам. I вядома, ані не наеўся, толькі растравіў яшчэ больш свій голад. Хвілін колькі я не мог нідзе знайсці сабе месца, чамусьці лазіў на печ, пад ложак, выбягаў на двор і зноў — каторы раз! — вяртаўся назад у хату. Потым усё ж не вытрымаў. Падсеў да стала, адгарнуў абрус, узяў у сваю руку той кавалачак хлеба, што пакінула маці Толіку, майму старэйшаму брату. Не есці ўзяў. Проста так, паглядзець. Палюбавацца хлебам, як любавалася маці. I тады раптам мне здалося, што маці мяне абдзяліла, брату пакінула хлеба больш, чым дала мне. Ад братавага кавалачка я адшчыпнуў крошачку. Толькі крошачку. Адну маленечкую, малюпасенькую крошачку. Укінуў яе ў рот. Пачаў жаваць. Калі пракаўтнуў, не заўважыў, як пальцы мае самі, не пытаючыся ў мяне на тое згоды, адшчыпнулі яшчэ крошачку. Маленечкую, малюпасенькую крошачку...

Схамянуўся я тады, калі на маёй далоні асталася абшчыпаная з усіх бакоў скарыначка. Што я нарабіў? Што скажуць маці, брат, калі вернуцца дахаты?..

Хуценька-хуценька я палажыў скарыначку на стол, акрыў яе абрусам. Але спакуса з'есці хлеб увесь, каб яго і духу не было ў хаце, каб ім і не пахла нават, была такая вялікая, такая неадольная, што я не вытрымаў — зноў падсеў да стала, узяў скарыначку ў рукі і ўкінуўяе ў рот…

Брат вярнуўся з лесу, як заўсёды, позна...Ён цэлы дзень быў на дзялянцы, абсякаў сучча, зарабляў грошы, каб было за што

нашай сям'і жыць.

Дома есці ў нас не было нічога. I спаць брат лёг у той вечар галодны. Ён доўга варочаўся на пасцелі, не засынаў: няйнакш яму мроіўся той кавалачак хлеба, які пакідала яму маці і які з'еў я...

Ніхто — ні маці, ні Толік — ні ў чым мяне не папракнуў. Ні ў той вечар, ні пасля. Яны былі старэйшыя, я меншы.

Але калі я цяпер успамінаю той хлеб, які належала з'есці брату і які з'еў я, і той вечар, калі брат лёг праз мяне спаць галодны, мне робіцца не па сабе. Здаецца, аддаў бы ўсё, каб толькі не было ў мяне такога ўспаміну, каб як-небудзь пазбыцца, выкінуць яго са сваёй галавы. Лепей бы я быў тады галодны, лепей бы я лёг спаць не еўшы! Хай бы не я, а брат з'еў мой хлеб!..

Ды не! Таго, што было, не вернеш, не пераробіш. I з памяці сваёй, як бы ніхацеў, не выкінеш. Не, не выкінеш!

**Абрус** — кавалак тканіны, якім засцілаюць стол.

**Б о р з д а** — хутка.

**Капаніца** — прылада для працы на агародзе.

**М р о і ў с я** — тут: бачыўся, уяўляўся ў думках, сніўся.

-Як маці адносіцца да прынесенага хлеба? Чаму?

-Як паводзіў сябе хлопчык?

-Аб чым сведчаць такія яго паводзіны?

-Як здарылася, што ён з’еў увесь хлеб?

-Як вы думаеце, якія пачуцці авалодалі хлопчыкам, калі ён чуў, як не можа заснуць стомлены галодны брат?

-Чаму малога ніхто не папракаў за такі ўчынак?

-Аўтар да гэтага часу ўспамінае тое здарэнне.Якія пачуцці выклікаюць у яго гэтыя ўспаміны? Зачытайце.

-Адкуль аўтар ведае цану хлебу?

-Хлеб для нашага народа быў і застаецца святыняй. З пакалення ў пакаленне нашы продкі перадавалі любоў і павагу да хлеба.

**Пятая старонка “Хлеб – наша святыня” Слайд №17**

**Верш А.Рубцоў”Хлеб”( інсцэніроўка верша)**

У дарогу ўзяў з сабою сыр, пячэнне,

Для прысмаку прыхапіў міндаль.

Хлеб не ўзяў, бо з ім адно мучэнне,

Валачыся ў гэдакую даль.

Але бабка ўціснула акраец,

Бабка ведала цяжары ўсе.

-Слухай , што страрыя людзі раяць,

Хлеб заўсёды сам сябе нясе.

**Праца з вершам:**

Ёсць слова – жыта і жыццё,

Іх час не возьме ў забыццё.

Бо жыта- хлеб, святы набытак.

А хлеб для нас усіх – жыццё…

Камбайн плыве, між хваль нырае,

І песня жніўная звініць.

Нам хлеба жытняга акраец

Нідзе, нічым не замяніць!

-Якія словы не забываюцца з цягам часу?

-У якіх словах захавана павага, любоў да хлеба?

- Якія пачуцці выклікае гэты твор?

- Як на вашу думку, трэба адносіцца да хлеба? Да людзей працы?

**3.Заключная частка ўрока:**

**1.Работа ў парах:**

**Скласці сінквейн пра хлеб**

**Сінквейн. Слайд №18**

**ХЛЕБ**

Духнямы, пшанічны

Расце,наліваецца, корміць

Наш хлеб- жыцця аснова

**ЖЫЦЦЁ**

**2.Работа ў парах (запоўніць табліцу)**

**Прыём “Выглядае, як… Гучыць, як…”**

|  |  |
| --- | --- |
| **Выгладае, як…** | **Гучыць, як…** |
| Пустыня  Пясок  Залатая коўдра  Залатая хустка | Гоман птушак  Цвырнанне конікаў  Гул машын  Шопат ветрыку |

**3.Падвядзенне вынікаў урока:**

**-**Вось і скончыўся наш урок. Няхай кожны з вас задумаецца пра свае адносіны да хлеба, свае ўчынкі.Будем берагчы хлеб, паважаць людзей, якія стварылі для нас гэтую святыню, вучыць іншых правільна адносіцца да хлеба, да людзей працы.

Калі выпадзе з рук абдзьмухніце

Не кідайцеся ім, не тапчыце,

Наядайцеся змалку ў волю,

Каб ён вечна вам пах родным полем.

М.Арочка

**4.Д/З-** парады да наступнага ўрока пазакласнага чытання

**5.Рэфлексія. Прыём “Мая далонька поспеху”**

**Слайд№19**

Вучні дакранаюцца да кожнага пальца і спрабуюць прааналізаваць вынікі сваёй працы на ўроку ў наступнай паслядоўнасці.


**Вялікі палец**- разумовы працэс (Якія веды я сёння атрымаў? З кнігамі якіх аўтараў пазнаёміўся?)

**Указальны палец-** рэалізацыя мэт (Якую працу я выконваў на ўроку і чаго дасягнуў?)

**Сярэдні палец-** асабістая праца на ўроку і нострой вучня (Якім быў настрой на ўрок, жаданне працаваць?)

**Безыменны палец-** сумесная праца, узаемадапамога (Чым я сёння дапамог калектыўнай працы на ўроку, чым парадаваў?)

**Мезены палец-** агульны настрой на адукацыю (У чым я павысіў свой узровень чытача? Пра якія кнігі я хачу расказаць бацькам і сябрам?)

****